b'\n_START_ARTICLE_\nCameliu Ovidiu Petrescu\n_START_PARAGRAPH_\nOvidiu Cameliu Petrescu (n. 11 februarie 1953) este un fost deputat rom\xc3\xa2n \xc3\xaen legislatura 1990-1992, ales \xc3\xaen jude\xc8\x9bul Buz\xc4\x83u pe listele partidului FSN. \xc3\x8en cadrul activit\xc4\x83\xc8\x9bii sale parlamentare \xc3\xaen legislatura 1990-1992, Ovidiu Cameliu Petrescu a fost membru \xc3\xaen grupurile parlamentare de prietenie cu Republica Libanez\xc4\x83, Statul Israel, Canada, Republica Popular\xc4\x83 Chinez\xc4\x83, Japonia \xc8\x99i Regatul Spaniei. Ovidiu Cameliu Petrescu a fost reales \xc8\x99i \xc3\xaen legislaturile 1992-1996, 1996-2000 \xc8\x99i 2000-2004 ca deputat de Buz\xc4\x83u, succesiv pe listele, PDSR \xc8\x99i PSD. \xc3\x8entre 1992-sept. 1993 a fost secretarul Comisiei de ap\xc4\x83rare, ordine public\xc4\x83 \xc8\x99i siguran\xc8\x9b\xc4\x83 na\xc8\x9bional\xc4\x83 a Camerei Deputa\xc8\x9bilor. Din septembrie 1993 p\xc3\xa2n\xc4\x83 la sf\xc3\xa2r\xc8\x99itul anului 1996 a fost secretar al Biroului permanent al Camerei Deputa\xc8\x9bilor. \xc3\x8entre 1993-1996 a fost membru \xc3\xaen delega\xc8\x9bia Parlamentului Rom\xc3\xa2niei la Adunarea parlamentar\xc4\x83 a Atlanticului de Nord. \xc3\x8entre 1993-1994 a fost \xc8\x99i pre\xc8\x99edintele Comisiei speciale pentru \xc3\xaentocmirea Regulamentului Camerei Deputa\xc8\x9bilor. \xc3\x8en legislatura 1996-2000 a fost vicepre\xc8\x99edinte al Comisiei comune a Camerei Deputa\xc8\x9bilor \xc8\x99i Senatului pentru controlul activit\xc4\x83\xc8\x9bii Serviciului Rom\xc3\xa2n de Informa\xc8\x9bii \xc8\x99i membru \xc3\xaen Comitetul director al Grupului interparlamentar rom\xc3\xa2n. \xc3\x8en legislatura 2000-2004 a fost trei ani vicepre\xc8\x99edinte al Camerei Deputa\xc8\x9bilor, iar \xc3\xaentre 1 septembrie 2004 \xc8\x99i decembrie 2004 a fost secretar al Camerei Deputa\xc8\x9bilor. Tot \xc3\xaen legislatura 2000-2004 a fost pre\xc8\x99edinte al delega\xc8\x9biei Parlamentului Rom\xc3\xa2niei la Adunarea Parlamentar\xc4\x83 NATO \xc8\x99i pre\xc8\x99edinte al grupului de prietenie cu Regatul Unit al Marii Britanii \xc8\x99i Irlandei de Nord din Parlamentul Rom\xc3\xa2niei. \xc3\x8en 2002 a fost decorat de c\xc4\x83tre pre\xc8\x99edintele Ion Iliescu cu Ordinul Na\xc8\x9bional \xe2\x80\x9ePentru Merit\xe2\x80\x9d, \xc3\xaen grad de Cavaler. Din 2002 a \xc3\xaenfiin\xc8\x9bat \xc8\x99i conduce Asocia\xc8\x9bia cultural\xc4\x83 \xe2\x80\x9eRena\xc8\x99terea buzoian\xc4\x83\xe2\x80\x9d. A publicat articole politice \xc3\xaen presa buzoian\xc4\x83, a publicat versuri \xc3\xaen diverse reviste \xc8\x99i \xc3\xaen almanahul \xe2\x80\x9eRena\xc8\x99terea buzoian\xc4\x83\xe2\x80\x9d \xc8\x99i dou\xc4\x83 c\xc4\x83r\xc8\x9bi: \xe2\x80\x9eParlamentarii \xc8\x99i frizerii\xe2\x80\x9d -1998, \xe2\x80\x9ePolitica \xc3\xaentre fascina\xc8\x9bie \xc8\x99i repulsie\xe2\x80\x9d-2004. Din 2005 este consilier la Comisia pentru Regulament a Camerei Deputa\xc8\x9bilor. Ovidiu Cameliu Petrescu a absolvit facultatea de filosofie \xc8\x99i facultatea de drept de la Universitatea Bucure\xc8\x99ti.'